CELEX: 32021D1765
Language: el
Date: 2021-10-05 00:00:00
Title: Απόφαση (ΕΕ) 2021/1765 του Συμβουλίου της 5ης Οκτωβρίου 2021 για τη θέση που πρέπει να ληφθεί, εξ ονόματος της Ευρωπαϊκής Ένωσης, για την περίοδο 2021-2026, στο πλαίσιο της ειδικής επιτροπής αλιείας που συγκροτήθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου

7.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 355/135
               
            
         ΑΠΟΦΑΣΗ (ΕΕ) 2021/1765 ΤΟΥ ΣΥΜΒΟΥΛΙΟΥ
         της 5ης Οκτωβρίου 2021
         για τη θέση που πρέπει να ληφθεί, εξ ονόματος της Ευρωπαϊκής Ένωσης, για την περίοδο 2021-2026, στο πλαίσιο της ειδικής επιτροπής αλιείας που συγκροτήθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 29 Απριλίου 2021 το Συμβούλιο εξέδωσε την απόφαση (ΕΕ) 2021/689 (1) για τη σύναψη της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (2) («συμφωνία εμπορίου και συνεργασίας»). Η συμφωνία εμπορίου και συνεργασίας άρχισε να ισχύει την 1η Μαΐου 2021.
                  
               
                     (2)
                  
                  
                     Με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας συγκροτείται η ειδική επιτροπή αλιείας. Οι αρμοδιότητές της ορίζονται στο άρθρο 8 παράγραφος 4 της συμφωνίας εμπορίου και συνεργασίας.
                  
               
                     (3)
                  
                  
                     Το άρθρο 8 παράγραφος 4 στοιχείο στ) της συμφωνίας εμπορίου και συνεργασίας εξουσιοδοτεί την ειδική επιτροπή αλιείας να συγκροτεί, να προβαίνει σε λύση, να συντονίζει και να εποπτεύει ομάδες εργασίας.
                  
               
                     (4)
                  
                  
                     Σύμφωνα με το άρθρο 8 παράγραφος 10 της συμφωνίας εμπορίου και συνεργασίας και κατά παρέκκλιση από το άρθρο 8 παράγραφος 9 αυτής, η ειδική επιτροπή αλιείας δύναται να εγκρίνει και στη συνέχεια να τροποποιεί τον δικό της εσωτερικό κανονισμό που διέπει τις εργασίες της.
                  
               
                     (5)
                  
                  
                     Στο άρθρο 508 της συμφωνίας εμπορίου και συνεργασίας απαριθμούνται, κατά τρόπο μη εξαντλητικό, τα καθήκοντα και οι τομείς αρμοδιότητας της ειδικής επιτροπής αλιείας.
                  
               
                     (6)
                  
                  
                     Η ειδική επιτροπή αλιείας είναι αρμόδια για τη θέσπιση μέτρων, συμπεριλαμβανομένης της έκδοσης αποφάσεων και συστάσεων, προς υποστήριξη των στόχων που ορίζονται στο άρθρο 494 της συμφωνίας εμπορίου και συνεργασίας, ιδίως του στόχου της της διασφάλισης ότι οι αλιευτικές δραστηριότητες για τα κοινά αποθέματα στα ύδατα των Μερών είναι μακροπρόθεσμα περιβαλλοντικά βιώσιμες και συμβάλλουν στην επίτευξη οικονομικών και κοινωνικών οφελών, με πλήρη σεβασμό των δικαιωμάτων και των υποχρεώσεων των Μερών ως ανεξάρτητων παράκτιων κρατών, και του στόχου της εκμετάλλευσης κοινών αποθεμάτων βάσει ποσοστώσεων που επιτρέπουν την αποκατάσταση των πληθυσμών των αλιευόμενων ειδών και τη διατήρησή τους πάνω από επίπεδα που μπορούν να εξασφαλίζουν μέγιστη βιώσιμη απόδοση (ΜΒΑ). Τα μέτρα αυτά ενδέχεται να καταστούν δεσμευτικά για την Ένωση.
                  
               
                     (7)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (3) ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τους στόχους της επίτευξης οικονομικών και κοινωνικών οφελών και οφελών για την απασχόληση και της συμβολής στη διαθεσιμότητα του επισιτιστικού εφοδιασμού. Προβλέπει ότι η Ένωση πρέπει να εφαρμόζει μια προσέγγιση που να στηρίζεται στο οικοσύστημα, να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, να στηρίζει την ανάπτυξη επιστημονικών γνώσεων και γνωμοδοτήσεων, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς επίσης και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας, με την επιφύλαξη των ειδικών διατάξεων που θεσπίζονται δυνάμει του άρθρου 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), και καθορίζει τις αρχές και τους στόχους της διαχείρισης των αποθεμάτων κοινού ενδιαφέροντος μεταξύ της Ένωσης και τρίτων χωρών και των διατάξεων που αφορούν τις συμφωνίες περί ανταλλαγής και κοινής διαχείρισης.
                  
               
                     (8)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της ειδικής επιτροπής αλιείας όσον αφορά τις πράξεις της ειδικής επιτροπής αλιείας που παράγουν έννομα αποτελέσματα.
                  
               
                     (9)
                  
                  
                     Η εν λόγω θέση και η εξειδίκευσή της θα πρέπει να καθοριστούν από το Συμβούλιο σύμφωνα με τις σχετικές διατάξεις των Συνθηκών, την απόφαση (ΕΕ) 2021/689 και την παρούσα απόφαση. Η παρούσα απόφαση θα πρέπει να καλύπτει τη θέση της Ένωσης στο πλαίσιο της ειδικής επιτροπής αλιείας για την περίοδο 2021-2026, με εξαίρεση τη σύσταση ή τη διάλυση οποιασδήποτε ομάδας εργασίας για την αλιεία και τις ετήσιες διαβουλεύσεις σχετικά με τις αλιευτικές δυνατότητες, που θα καλύπτονται από χωριστές αποφάσεις δυνάμει του άρθρου 218 παράγραφος 9 ΣΛΕΕ. Η παρούσα απόφαση δεν αποκλείει την έκδοση χωριστών αποφάσεων δυνάμει του άρθρου 218 παράγραφος 9 ΣΛΕΕ για άλλα ζητήματα ιδιαίτερης σημασίας.
                  
               
                     (10)
                  
                  
                     Το Ευρωπαϊκό Κοινοβούλιο πρέπει να ενημερώνεται αμέσως και πλήρως δυνάμει του άρθρου 218 παράγραφος 10 ΣΛΕΕ.
                  
               
                     (11)
                  
                  
                     Δεδομένης της εξελισσόμενης φύσης των αλιευτικών πόρων που καλύπτει η σύμβαση εμπορίου και συνεργασίας και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της ειδικής επιτροπής αλιείας, θα πρέπει να θεσπιστούν διατάξεις για τη συνεργασία και τον συντονισμό, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για την εξειδίκευση της θέσης της Ένωσης για την περίοδο 2021-2026. Αξιοποιώντας την πρακτική που έχει αναπτυχθεί όσον αφορά τις διαβουλεύσεις σχετικά με τις αλιευτικές δυνατότητες για το 2021, οι εν λόγω διατάξεις για τη συνεργασία και τον συντονισμό θα πρέπει να διασφαλίζουν την τακτική και πλήρη συμμετοχή του Συμβουλίου και των προπαρασκευαστικών του οργάνων, σύμφωνα με τις διαδικασίες που ορίζονται στην απόφαση (ΕΕ) 2021/689,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της ειδικής επιτροπής αλιείας που συγκροτήθηκε με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας παρατίθεται στα παραρτήματα I και II της παρούσας απόφασης.
         
         
            Άρθρο 2
            Η θέση της Ένωσης που αναφέρεται στο άρθρο 1 εξειδικεύεται περαιτέρω σύμφωνα με το παράρτημα III.
         
         
            Άρθρο 3
            Η παρούσα απόφαση εφαρμόζεται έως τις 31 Δεκεμβρίου 2026. Αξιολογείται κατά τα δέοντα και, εφόσον αυτό ενδείκνυται, αναθεωρείται από το Συμβούλιο κατόπιν πρότασης της Επιτροπής. Σε κάθε περίπτωση, επανεξετάζεται έως τις 31 Δεκεμβρίου 2022.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 5 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  ΕΕ L 149 της 30.4.2021, σ. 2.
         
            (2)  ΕΕ L 149 της 30.4.2021, σ. 10.
         
            (3)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
      
      
         
            ΠΑΡΑΡΤΗΜΑ I
            
               Αρχές
            
            Η θέση της Ένωσης στο πλαίσιο της ειδικής επιτροπής αλιείας που συγκροτήθηκε με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας τηρεί τις ακόλουθες αρχές:
            
                        α)
                     
                     
                        η Ένωση ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής (ΚΑΠ), ώστε να διασφαλίζεται ότι η αλιεία είναι περιβαλλοντικά βιώσιμη μακροπρόθεσμα και ότι η διαχείρισή της συνάδει με τους στόχους της επίτευξης οικονομικών και κοινωνικών οφελών και οφελών για την απασχόληση, ιδίως μέσω των στόχων που συνδέονται με τη ΜΒΑ, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013 και τα εφαρμοστέα πολυετή σχέδια, καθώς και σύμφωνα με την προληπτική προσέγγιση, να προωθήσει την εφαρμογή μιας προσέγγισης στη διαχείριση της αλιείας που θα στηρίζεται στο οικοσύστημα, να αποφύγει και να περιορίσει, όσο το δυνατόν περισσότερο, τα ανεπιθύμητα αλιεύματα και να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση, λαμβάνοντας παράλληλα υπόψη τα συμφέροντα των καταναλωτών· και ενεργεί σύμφωνα με τα άρθρα 28 και 33 του εν λόγω κανονισμού όσον αφορά τη διαχείριση των αποθεμάτων κοινού ενδιαφέροντος,
                     
                  
                        β)
                     
                     
                        η Ένωση μεριμνά για την έναρξη επιχειρησιακής λειτουργίας της ειδικής επιτροπής αλιείας, συμπεριλαμβανομένης της εκπόνησης ή της τροποποίησης του εσωτερικού κανονισμού της,
                     
                  
                        γ)
                     
                     
                        η Ένωση επιδιώκει να διασφαλίζει ότι οι πράξεις ή τα μέτρα που παράγουν έννομα αποτελέσματα και τα οποία θεσπίζει η ειδική επιτροπή αλιείας συνάδουν με το διεθνές δίκαιο, συμπεριλαμβανομένων της σύμβασης των Ηνωμένων Εθνών για το Δίκαιο της Θάλασσας, της συμφωνίας των Ηνωμένων Εθνών για τα αλληλοεπικαλυπτόμενα ιχθυαποθέματα και τα άκρως μεταναστευτικά αποθέματα υδρόβιων ζώων και της συμφωνίας του FAO για τα μέτρα που λαμβάνει το κράτος λιμένα, καθώς και με τις διεθνείς δεσμεύσεις της Ένωσης,
                     
                  
                        δ)
                     
                     
                        η Ένωση διασφαλίζει ότι οι πράξεις ή τα μέτρα που παράγουν έννομα αποτελέσματα και τα οποία θεσπίζει η ειδική επιτροπή αλιείας συνάδουν με το άρθρο 494 της συμφωνίας εμπορίου και συνεργασίας, όπου περιλαμβάνεται η προώθηση της μακροπρόθεσμης βιωσιμότητας και της βέλτιστης χρήσης των κοινών αποθεμάτων, η στήριξη των αποφάσεων διατήρησης και διαχείρισης της αλιείας στις βέλτιστες διαθέσιμες επιστημονικές γνωμοδοτήσεις, τις οποίες παρέχει κατά κύριο λόγο το Διεθνές Συμβούλιο για την Εξερεύνηση των Θαλασσών (ΔΣΕΘ), και η εφαρμογή αναλογικών και αμερόληπτων μέτρων για τη διατήρηση των θαλάσσιων έμβιων πόρων και τη διαχείριση των αλιευτικών πόρων, παράλληλα με τη διαφύλαξη της κανονιστικής αυτονομίας των Μερών, την επίτευξη ισότιμων όρων ανταγωνισμού μεταξύ των στόλων της ΕΕ και του Ηνωμένου Βασιλείου και την επιδίωξη κοινής προσέγγισης μεταξύ των κανόνων των Μερών,
                     
                  
                        ε)
                     
                     
                        η Ένωση προωθεί θέσεις που συνάδουν με τις βέλτιστες πρακτικές και τις θέσεις που λαμβάνονται σε άλλα φόρουμ και πολυμερείς και διμερείς διαβουλεύσεις στον Βορειοανατολικό Ατλαντικό και προωθεί τον συντονισμό με άλλα Μέρη και με την Επιτροπή Αλιείας του Βορειοανατολικού Ατλαντικού (NEAFC),
                     
                  
                        στ)
                     
                     
                        η Ένωση ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής,
                     
                  
                        ζ)
                     
                     
                        η Ένωση αποσκοπεί στην προώθηση της έγκαιρης ενσωμάτωσης από τα Μέρη των μέτρων που θεσπίζονται βάσει της συμφωνίας εμπορίου και συνεργασίας στα αντίστοιχα κανονιστικά τους πλαίσια, λαμβανομένων υπόψη των αντίστοιχων εσωτερικών διαδικασιών τους.
                     
                  
      
      
         
            ΠΑΡΑΡΤΗΜΑ II
            
               Προσανατολισμοί για τη θέση της Ένωσης
            
            
               1.   
               Η Ένωση επιδιώκει τις ακόλουθες δράσεις στο πλαίσιο της ειδικής επιτροπής αλιείας:
               
                           α)
                        
                        
                           διάλογο και συνεργασία σε σχέση με τη βιώσιμη διαχείριση της αλιείας,
                        
                     
                           β)
                        
                        
                           εξέταση μέτρων για τη διαχείριση και τη διατήρηση της αλιείας, μεταξύ άλλων έκτακτα μέτρα και μέτρα που διασφαλίζουν την επιλεκτικότητα των αλιευτικών δραστηριοτήτων. Αυτό θα πρέπει να περιλαμβάνει την επιδίωξη κοινής προσέγγισης όσον αφορά τα τεχνικά μέτρα και, κατά περίπτωση, συζητήσεις για κάθε μέτρο που κοινοποιείται από το ένα Μέρος στο άλλο,
                        
                     
                           γ)
                        
                        
                           εξέταση προσεγγίσεων για τη συλλογή δεδομένων για επιστημονικούς σκοπούς και σκοπούς διαχείρισης της αλιείας, την κοινοχρησία των εν λόγω δεδομένων, συμπεριλαμβανομένων των πληροφοριών που σχετίζονται με την παρακολούθηση, τον έλεγχο και την επιβολή συμμόρφωσης, καθώς και τη διαβούλευση με επιστημονικούς φορείς όσον αφορά τις βέλτιστες διαθέσιμες επιστημονικές γνωμοδοτήσεις,
                        
                     
                           δ)
                        
                        
                           εξέταση μέτρων που διασφαλίζουν τη συμμόρφωση με τους εφαρμοστέους κανόνες, μεταξύ άλλων κοινά προγράμματα ελέγχου, παρακολούθησης και επιτήρησης και ανταλλαγής δεδομένων προκειμένου να διευκολύνεται η παρακολούθηση της αξιοποίησης των αλιευτικών δυνατοτήτων, ο έλεγχος και η επιβολή,
                        
                     
                           ε)
                        
                        
                           ανάπτυξη και έγκριση κατευθυντήριων γραμμών για τον καθορισμό προσωρινών συνολικών επιτρεπόμενων αλιευμάτων (TAC) για τα ειδικά αποθέματα, όπως αναφέρεται στο άρθρο 499 παράγραφος 6 της συμφωνίας εμπορίου και συνεργασίας για τα προσωρινά TAC, λαμβανομένης υπόψη της δυσκολίας της ταυτόχρονης αλίευσης όλων των αποθεμάτων στο πλαίσιο μικτού τύπου αλιείας σε επίπεδο ΜΒΑ, ιδίως δε όταν είναι πολύ δύσκολο να αποφευχθεί το φαινόμενο των ειδών με περιοριστική ποσόστωση, και, όπου είναι αναγκαίο, εξέταση του τρόπου με τον οποίο ενδέχεται να απαιτηθεί η ανάπτυξη ειδικής προσέγγισης, για την επίτευξη αποτελεσμάτων που συμβάλλουν στον συνολικό στόχο της βιώσιμης διαχείρισης της αλιείας και των θαλάσσιων βιολογικών πόρων στις τρεις διαστάσεις της σύμφωνα με τους στόχους της ΚΑΠ, συμπεριλαμβανομένων των δυνατοτήτων ευελιξίας που είναι διαθέσιμες στο πλαίσιο των πολυετών σχεδίων διαχείρισης,
                        
                     
                           στ)
                        
                        
                           εξέταση ζητημάτων που αφορούν τον καθορισμό λιμένων για εκφορτώσεις και, μεταξύ άλλων, διευκόλυνση της έγκαιρης κοινοποίησης του εν λόγω καθορισμού ή ενδεχόμενων μεταβολών του από τα Μέρη,
                        
                     
                           ζ)
                        
                        
                           καθορισμός χρονοδιαγραμμάτων για την κοινοποίηση των μέτρων που αναφέρεται στο άρθρο 496 παράγραφος 3, την κοινοποίηση των καταλόγων σκαφών που αναφέρεται στο άρθρο 497 παράγραφος 1 και την κοινοποίηση που αναφέρεται στο άρθρο 498 παράγραφος 7 της συμφωνίας εμπορίου και συνεργασίας,
                        
                     
                           η)
                        
                        
                           παροχή φόρουμ για τις διαβουλεύσεις που αναφέρονται στο άρθρο 501 παράγραφος 2 και στο άρθρο 506 παράγραφος 4 της συμφωνίας εμπορίου και συνεργασίας,
                        
                     
                           θ)
                        
                        
                           ανάπτυξη και έγκριση μηχανισμού για τις προαιρετικές εντός του έτους μεταφορές αλιευτικών δυνατοτήτων μεταξύ των Μερών, όπως προβλέπεται στο άρθρο 498 παράγραφος 8 της συμφωνίας εμπορίου και συνεργασίας, ο οποίος βασίζεται σε προαιρετικές συνεισφορές των κρατών μελών και διασφαλίζει ότι τα κράτη μέλη που συνεισφέρουν στις ανταλλαγές επωφελούνται επίσης αναλογικά από αυτές,
                        
                     
                           ι)
                        
                        
                           εξέταση της εφαρμογής των άρθρων 502 και 503 της συμφωνίας εμπορίου και συνεργασίας,
                        
                     
                           ια)
                        
                        
                           εποπτεία και συντονισμός ομάδων εργασίας σύμφωνα με το άρθρο 8 παράγραφος 4 στοιχείο στ) της συμφωνίας εμπορίου και συνεργασίας, οι οποίες θα συσταθούν και θα διαλυθούν με χωριστή απόφαση δυνάμει του άρθρου 218 παράγραφος 9 ΣΛΕΕ,
                        
                     
                           ιβ)
                        
                        
                           επιδίωξη συμφωνίας επί των θεμάτων που έχουν παραπεμφθεί στην ειδική επιτροπή αλιείας με οποιασδήποτε μορφής γραπτή καταχώρηση και έχουν ανακύψει από τις ετήσιες διαβουλεύσεις σχετικά με τις αλιευτικές δυνατότητες, με βάση τη θέση της Ένωσης που καθορίζεται για τις εν λόγω διαβουλεύσεις, όπως διευκρινίζεται περαιτέρω στην παρούσα απόφαση, συμπεριλαμβανομένης της θέσης που υπεγράφη μεταξύ των μερών στις 11 Ιουνίου 2021,
                        
                     
                           ιγ)
                        
                        
                           επιδίωξη συμφωνίας για τις λεπτομέρειες επανεξέτασης δυνάμει του άρθρου 510 της συμφωνίας εμπορίου και συνεργασίας.
                        
                     
            
               2.   
               Η Ένωση μπορεί να επιδιώκει τις ακόλουθες δράσεις στο πλαίσιο της ειδικής επιτροπής αλιείας:
               
                           α)
                        
                        
                           εξέταση της ανάπτυξης πολυετών στρατηγικών διατήρησης και διαχείρισης ως βάση για τον καθορισμό των TAC και άλλων μέτρων διαχείρισης,
                        
                     
                           β)
                        
                        
                           ανάπτυξη πολυετών στρατηγικών για τη διατήρηση και τη διαχείριση αποθεμάτων εκτός ποσόστωσης, όπως προβλέπεται στη συμφωνία εμπορίου και συνεργασία,
                        
                     
                           γ)
                        
                        
                           καταγραφή ζητημάτων που συμφωνήθηκαν από τα Μέρη κατόπιν διαβουλεύσεων δυνάμει του άρθρου 498 της συμφωνίας εμπορίου και συνεργασίας,
                        
                     
                           δ)
                        
                        
                           τροποποίηση του καταλόγου των προϋπαρχουσών διεθνών υποχρεώσεων που αναφέρονται στο άρθρο 496 παράγραφος 2 τρίτο εδάφιο της συμφωνίας εμπορίου και συνεργασίας,
                        
                     
                           ε)
                        
                        
                           οποιαδήποτε άλλη πτυχή της συνεργασίας στη βιώσιμη διαχείριση της αλιείας στο πλαίσιο της συμφωνίας εμπορίου και συνεργασίας.
                        
                     
            
               3.   
               
                  Η Ένωση υποστηρίζει, κατά περίπτωση, την έκδοση από την ειδική επιτροπή αλιείας αποφάσεων ή συστάσεων που παράγουν έννομα αποτελέσματα σε σχέση με τα θέματα που αναφέρονται στα σημεία 1 και 2 του παρόντος παραρτήματος.
               
            
         
      
      
         
            ΠΑΡΑΡΤΗΜΑ III
            
               Εξειδίκευση της θέσης που πρέπει να λάβει η Ένωση στο πλαίσιο της ειδικής επιτροπής αλιείας
            
            Προτού η ειδική επιτροπή αλιείας θεσπίσει πράξεις ή μέτρα που παράγουν έννομα αποτελέσματα, γίνονται οι απαραίτητες ενέργειες ώστε στη θέση που θα εκφραστεί εξ ονόματος της Ένωσης να λαμβάνονται υπόψη οι πλέον πρόσφατες επιστημονικές και λοιπές σχετικές πληροφορίες που διαβιβάζονται στην Επιτροπή, σύμφωνα με τις αρχές και τους προσανατολισμούς που παρατίθενται στα παραρτήματα I και II.
            Για τον σκοπό αυτό και βάσει των εν λόγω πληροφοριών, η Επιτροπή διαβιβάζει στο Συμβούλιο, αρκετά πριν από κάθε συνεδρίαση της ειδικής επιτροπής αλιείας ή κάθε γραπτής διαδικασίας στην ειδική επιτροπή αλιείας, και σε κάθε περίπτωση το αργότερο οκτώ εργάσιμες ημέρες πριν από τη συγκεκριμένη συνεδρίαση ή χρήση της γραπτής διαδικασίας, έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα εκφραστεί εξ ονόματος της Ένωσης.
            Το Ευρωπαϊκό Κοινοβούλιο ενημερώνεται σύμφωνα με το άρθρο 218 παράγραφος 10 ΣΛΕΕ.
            Οι αρχές που καθορίζονται στο παρόν παράρτημα εξακολουθούν να καθοδηγούν τις εργασίες της Επιτροπής κατά τη διάρκεια των συνεδριάσεων της ειδικής επιτροπής αλιείας.
            Εάν, κατά τη συνεδρίαση της ειδικής επιτροπής αλιείας, είναι αδύνατον να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα σύμφωνα με τη διαδικασία που προβλέπεται στο παρόν παράρτημα.